ประกาศประธานศาลปกครองสูงสุด เรื่อง การจัดตั้งแผนกคดีวินัยการคลังและการงบประมาณในศาลปกครองสูงสุด

ประกาศประธานศาลปกครองสูงสุด
ประกาศประธานศาลปกครองสูงสุด
เรื่อง
การจัดตั้งแผนกคดีวินัยการคลังและการงบประมาณในศาลปกครองสูงสุด
 

โดยที่ปัญหาเกี่ยวกับวินัยการคลังและการงบประมาณก่อให้เกิดความเสียหายต่อเสถียรภาพของฐานะการคลังภาครัฐ
ประเทศชาติและประชาชนเป็นอย่างมาก สมควรให้การดำเนินกระบวนวิธีพิจารณาคดีวินัยการคลังและการงบประมาณเป็นไปด้วยความรวดเร็ว
เพื่อให้ทันต่อการป้องกันความเสียหายที่อาจเกิดขึ้น
อันจะเป็นประโยชน์แก่การบริหารราชการแผ่นดินของรัฐ

อาศัยอำนาจตามความในมาตรา ๗ วรรคสองและวรรคสาม และมาตรา ๗/๑
แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒
ซึ่งแก้ไขเพิ่มเติมโดยพระราชบัญญัติจัดตั้งศาลปกครองและวิธีพิจารณาคดีปกครอง
(ฉบับที่ ๖) พ.ศ. ๒๕๕๔
ประธานศาลปกครองสูงสุดโดยความเห็นชอบของคณะกรรมการตุลาการศาลปกครองออกประกาศให้จัดตั้งแผนกในศาลปกครองสูงสุด
ดังต่อไปนี้

ข้อ ๑ ประกาศนี้เรียกว่า
ประกาศประธานศาลปกครองสูงสุด เรื่อง
การจัดตั้งแผนกคดีวินัยการคลังและการงบประมาณในศาลปกครองสูงสุด

ข้อ ๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้จัดตั้งแผนกคดีวินัยการคลังและการงบประมาณในศาลปกครองสูงสุด
เพื่อทำหน้าที่พิจารณาพิพากษาและดำเนินการทั้งปวงในคดีวินัยการคลังและการงบประมาณภายในเขตอำนาจของศาลปกครองสูงสุด
ในกรณีที่มีความจำเป็นเพื่อประโยชน์แก่ทางราชการ
ประธานศาลปกครองสูงสุด อาจมอบหมายให้ตุลาการในแผนกคดีวินัยการคลังและการงบประมาณพิจารณาพิพากษาคดีอื่นใดตามที่เห็นสมควรด้วยก็ได้

ข้อ ๔ ให้มีตุลาการหัวหน้าแผนกคดีวินัยการคลังและการงบประมาณในศาลปกครองสูงสุดเป็นผู้รับผิดชอบงานของแผนก

ข้อ ๕ ให้แผนกคดีวินัยการคลังและการงบประมาณในศาลปกครองสูงสุด
ประกอบด้วย องค์คณะและตุลาการผู้แถลงคดีที่มีความเชี่ยวชาญคดีวินัยการคลังและการงบประมาณ
โดยมีจำนวนองค์คณะและตุลาการผู้แถลงคดีตามที่ประธานศาลปกครองสูงสุดประกาศกำหนด

ข้อ ๖ แผนกคดีวินัยการคลังและการงบประมาณในศาลปกครองสูงสุดจะเริ่มดำเนินการเมื่อใด
ให้เป็นไปตามประกาศของประธานศาลปกครองสูงสุด แต่ทั้งนี้ ต้องไม่เกินกว่าสามสิบวันนับแต่วันที่ประกาศนี้มีผลใช้บังคับ

ข้อ ๗ ให้ประธานศาลปกครองสูงสุดรักษาการตามประกาศนี้


ประกาศ
ณ วันที่ ๑๕ ตุลาคม พ.ศ. ๒๕๕๘
ปิยะ ปะตังทา
รองประธานศาลปกครองสูงสุดคนที่หนึ่ง
ปฏิบัติหน้าที่แทน
ประธานศาลปกครองสูงสุด







ปริยานุช/กัญฑรัตน์/จัดทำ
๑๑ พฤศจิกายน
๒๕๕๘

/ตรวจ
๑๑ พฤศจิกายน
๒๕๕๘















[๑] ราชกิจจานุเบกษา
เล่ม ๑๓๒/ตอนที่ ๑๐๕ ก/หน้า ๑๖/๖ พฤศจิกายน ๒๕๕๘